Ego Drogo de Mello, notum facio omnibus, tam presentibus quam futuris, quod Reginaudus, domicellus, de Poiliaco, qui cognominatur Diabolus, et omnes fratres sui, dederunt in elemosina, Deo et fratribus Grandismontis qui morantur juxta Sanctum-Mauricium, pro salute sua et parentum suorum, censum videlicet tresdecim solidos et duos denarios de quibus Reginaudus de Mortuo-Fonte debet VI solidos et I denarium, et Girardus de Rivo III solidos et Costandus Desplanches et Evrardus, gener suus, II s. et I d., et Stephanus Potiers, XVIII den., et Beseneaux Johannes VI d., singulis annis, ad festum Beati-Johannis-Baptiste reddendum imperpetuum et impace (sic) possidendum. Omnes, vero, superius nominati, censum quod supradiximus quem debebant sepedicto R., pro quibusdam terris, quas de eo censualiter possidebant, tenentur de cetero ad supra nominatum terminum reddere pruviniensium monete Bonis-Hominibus superius nominatis, prout jam sepedicto R. tenebantur reddere. Quoniam, vero, Willelmus Libosiers, de cujus feodo prefata dinoscuntur esse, juraverat quod ipse non poterat laudare ullam vendicionem quam R. superius nominatus fecisset, coram me et dominum W. de Melloto, fratrem meum, bona fide promisit quod ipse, vel aliquis pro eo, de cetero, non contrairet vendicioni prenominate. Et ut hoc ratum haberetur, ad rogacionem et peticionem supradictorum fratrum et assensu sepedicti W., presentem cartulam sigilli mei munimine roborari precepi. Actum, anno incarnati Verbi Mº CCº XIXº.